b'\n_START_ARTICLE_\nObraz na Marsu\n_START_PARAGRAPH_\nObraz na Marsu je velika tvorba na povr\xc5\xa1ini Marsa v obmo\xc4\x8dju Kidonija. Dolga je pribli\xc5\xbeno 3 km, \xc5\xa1iroka 1,5 km in le\xc5\xbei 10\xc2\xb0 severno od Marsovega ekvatorja. Obraz je 25. julija 1976 prvi\xc4\x8d fotografirala vesoljska sonda Viking 1, ki je bila takrat v tiru okrog planeta. _NEWLINE_\xc5\xa0est dni kasneje je NASA sliko objavila in s tem spro\xc5\xbeila veliko pozornost javnosti. Slika je namre\xc4\x8d precej podobna \xc4\x8dlove\xc5\xa1kemu obrazu. \xc4\x8ceprav gre verjetno za geolo\xc5\xa1ko tvorbo, so se pojavile mnoge teorije, ki govorijo, da so Obraz postavili nezemljani, ki naj bi bili podobni \xc4\x8dloveku. Obraz so potem slikale \xc5\xa1e druge sonde, vendar podobnost z obrazom ni bila ve\xc4\x8d tako velika. Verjetno je \xc5\xa1lo za dejstvo, da so \xc4\x8dlovekovi mo\xc5\xbegani navajeni prepoznavanja znanih vzorcev.'